Ban Ki Moon, zgjidhet Sekretar i Përgjithshëm i OKB-së
Zoti Ban do të zëvendësojë Kofi Ananin, i cili largohet nga detyra më 31 dhjetor
Të hënën e kaluar,15 vendet anëtare të Këshillit të Sigurimit zgjodhën njëzëri Ban Ki-Moon të Koresë së Jugut si sekretar të përgjithshëm të OKB-së. Kandidatura e tij u miratua më pas nga Asambleja e Përgjithshme me 192 vende anëtare. Zoti Ban ka thënë se do të punojë gjatë pesë vjetëve të mandatit të tij për të reformuar Kombet e Bashkuara. 62 vjeçari Ban Ki-Moon është diplomat karriere që ka shërbyer si këshilltar i sigurimit kombëtar për Korenë e Jugut dhe në misionin e saj në OKB. Disa vëzhgues kanë vënë në pikëpyetje nëse ai do të arrijë të bëhet një drejtues i fuqishëm i OKB-së si paraardhësi i tij Kofi Annan. Ish diplomati amerikan David Straub e njeh zotin Ban dhe beson se ai do të provojë se është udhëheqës. Lee Shin-wha, profesor i politikave në Universitetin e Koresë, thotë se është domethënës fakti se sekretari i ardhshëm i Kombeve të Bashkuara vjen nga gadishulli i ndarë korean. Miratimi në Këshillin e Sigurimit koincidoi me njoftimin e Koresë së Veriut se kishte kryer provë bërthamore. Duke folur në Seul, Ban Ki-Moon e quajti këtë lëvizje një akt provokues megjithë paralajmërimet e komunitetit ndërkombëtar dhe tha se zgjidhja paqësore e krizës bërthamore të Koresë së Veriut do të jetë një nga përparësitë e tij si shefi i OKBsë. David Starub thotë se zoti Ban ka aftësitë për të ndihmuar në zgjidhjen e problemit, edhe pse Koreja e Veriut nuk është e kënaqur me zgjedhjen e tij. Mandati i Ban Ki-Moon si sekretari i përgjithshëm i OKB-së fillon më 1 janar, dhe do të zgjasë për pesë vjet. Disa njoftime thonë se ai do të vazhdojë të mbajë postin e ministrit të jashtëm të Koresë së Jugut deri pak përpara se të marrë detyrën e re. /ze/